Santi Santamaria  es suma a la campanya contra els transgènics
>> Científics, empresaris, sindicalistes i artistes en contra dels OGM
>> Polítics de totes les tendències es sumen a la campanya

El passat 26 de juliol, el cuiner Santi Santamaria celebrava el seu 51è aniversari. Ho feia amb l’uniforme de treball i vestit de blanc. En aquest escenari va rebre dos membres de la plataforma Som Lo Que Sembrem al restaurant de Can Fabes. Entre el tràfec habitual d’un dia de feina, Santi Santamaria va poder dedicar uns minuts als representants, a qui va dispensar un tracte amigable i cordial, mostrant-los les meravelles del Montseny. Santi, o Jaume com dicta el seu DNI, va firmar per una Catalunya lliure de transgènics i va deixar veure la seua indignació per la falta de transparència i traçabilitat en l’etiquetatge alimentari.

Suports molt diversos

Santi Santamaria unia la seua signatura a les més de 91.000 firmes (94.000 a data d’avui 4/8/08) de ciutadans que aposten per un nou model agroalimentari més respectuós amb la salut, la pagesia i el medi ambient.

Entre els personatges de relleu mediàtic hi ha cantants com Lluís Llach, escriptors com Isabel Clara-Simó o cineastes com Bigas Luna, polítics com Ángel Ros (alcalde Lleida PSC), Agnès Pardell (diputada PSC), Joan Herrera (diputat ICV), Miquel Àngel Estradé, Uriel Bertran (diputat ERC) o Roman Galimany (CiU); també científics com José Ramon Olarieta (ETSEA Universitat Lleida), Miquel Vallmitjana (biotecnòleg), el mateix Roman Galimany (bioquímic, farmacèutic i president executiu Hospital de Valls), Martí Boada (UAB), Teresa Forcades (monja i doctora en medicina). Personatges de moviments socials com Pep Riera (Assemblea Pagesa), Joan Caball (Unió de Pagesos), Pep Puig (moviment anti-nuclear) i un llarg etcètera.

En el pla internacional, Som Lo Que Sembrem ha rebut el suport de destacats líders que s’ha implicat en la lluita contra els transgènics i per una pagesia justa o una alimentació sana. Destaquem el líder del Moviment Sense Terra que aglutina 4 milions de persones al Brasil, Joao Pedro Stedile, el sindicalista francès, José Bové (Confédération Paysanne), o l’italià Carlo Petrini, president de Slow Food internacional.

Santi Santamaria signant al restaurant Can Fabes la proposta de llei per una Catalunya lliure de transgènics. Foto: Andrea Amieva.

Lluís Llach signant a Porrera el passat mes d’abril. Foto: Carles Giné-Janer.
SOM LO QUE SEMBREM
c/ Lleida, 1 – baixos
Balaguer (la Noguera)
25600 Països Catalans
973450683 – ilp@somloquesembrem.org